અયોધ્યામાં મંદિરોની સંપત્તિ પર કબજો લેવા માટે હત્યાઓનો એક લાંબો દોર ચાલ્યો હતો. અયોધ્યાના મોટાં ભાગના મંદિરોની પાસે કરોડોની જમીન જાયદાદ છે. જેના પર વર્ચસ્વ પ્રાપ્ત કરવા માટે આંતરિક ઝઘડામાં અનેક મહંતોના જીવ ગયા છે. રામજન્મભૂમિના પૂર્વ પુજારી લાલ દાસની હત્યા બસ્તી જિલ્લામાં મંદિરની જમીનને લઈને થઈ હતી. તો બાબા રઘુનાથ દાસની છાવણીના મહંત રામપ્રતાપદાસની હત્યા પણ જમીનના ડખામાંજ થઈ હતી. તો માફિયા ડોન શ્રી પ્રકાશ શુક્લે મહંત રામ કૃપાલદાસને ધાણીફૂટ ગોળીઓથી વિંધી નાંખ્યા હતા. જો કે રામકૃપાલ દાસનો પણ અપરાધિક રેકોર્ડ રહ્યો છે. આમ અયોધ્યામાં આ સિલસિલો ઘણાં વર્ષોથી જ ચાલ્યો આવે છે. એવામાં સત્તાવાળાના અનેક પગલાંથી એમ માનવામાં આવી રહ્યું છે કે અપરાધી પ્રકારના સંતો પર લગામ કસવામાં આવશે. અને અયોધ્યાની સુરક્ષા સુનિશ્રિત કરવામાં આવશે.